贈劉吉
作者：張詠
朝代：宋

paragraphs: 天地有至私，劉生與英氣。
學必摘其真，文能取諸類。
叫回堯舜天，聒破周孔耳。
通寒不我知，要在歡生意。
居危不苟全，憑艱立忠義。
歸國有賢名，天子聞之喜。
倒海塞橫流，掀天建高議。
冒死雪忠臣，讜言警貴侍。
四海多壯夫，望風毛骨起。
如今竟陵城，榷司茶菽利。
鶴情終是孤，仁性困亦至。
勞勞憂衆民，咄咄駡貪吏。
方期與叫閽，此實不可棄。
如何不自持，稍負纖人累。
酣歌引酒徒，亂入垂楊市。
狂來拔劍舞，踏破青苔地。
羣口咤若奇，我心憂爾碎。
請料高陽徒，何如東山器。
請料酒仙人，何如留侯志。
去矣劉跋江，深心自爲計。